BVG ร่วง 11% นักลงทุนขายทำกำไร หลังราคาวิ่งทะลุเป้า 5.70 บาท
BVG ร่วง 11% นักลงทุนขายทำกำไร หลังราคาวิ่งแรงทะลุเป้า 5.70 บาท โบรกยันพื้นฐานยังแกร่งคาดกำไรปี 66-67 โตเฉลี่ย 36% พร้อมลุยขยายธุรกิจในกัมพูชา
BVG ร่วง 11% นักลงทุนขายทำกำไร หลังราคาวิ่งแรงทะลุเป้า 5.70 บาท โบรกยันพื้นฐานยังแกร่งคาดกำไรปี 66-67 โตเฉลี่ย 36% พร้อมลุยขยายธุรกิจในกัมพูชา
9 มี.ค. 2566

ผู้สื่อข่าวรายงานว่า วันนี้ (9 มี.ค.66) ราคาหุ้นบริษัท บลูเวนเจอร์ กรุ๊ป จำกัด (มหาชน) หรือ BVG ล่าสุด ณ เวลา 15:45 น. อยู่ที่ระดับ 7.00บาท ลบ 0.90 บาท หรือ 11.39% สูงสุดที่ระดับ 8.00 บาท ต่ำสุดที่ระดับ 6.65 บาท มูลค่าซื้อขาย 177.10 ล้านบาท

ด้านบริษัทหลักทรัพย์ ทรีนีตี้ จำกัด ระบุในบทวิเคราะห์ว่า  BVG แนะนำ “ถือ” ราคาเป้าหมาย 5.70 บาท คาดกําไรปี 66-67 จะเติบโตเฉลี่ย 36% เทียบช่วงเดียวกันของปีก่อน โดยได้ปัจจัยหนุนจากกิจกรรมทางเศรษฐกิจทีดีขึ้น และการขยายธุรกิจเตรียมเข้าลงทุนใน JV ดำเนินธุรกิจในกัมพูชา ซึ่งหากมีรายละเอียดที่มากขึ้นอาจมีการปรับประมาณการอีกครั้งหนึ่ง ราคาหุ้นปัจจุบันเต็มมูลค่าจากราคาเป้าหมายที่ให้ไว้ 5.70 บาท แนะนำ “ถือ”
อนึ่งก่อนหน้านี้นางนวรัตน์ วงศ์ฐิติรัตน์ ประธานเจ้าหน้าที่บริหาร BVG หนึ่งในผู้นำการประกอบธุรกิจให้บริการแพลตฟอร์มและแอปพลิเคชันสำหรับบริหารจัดการธุรกิจที่เกี่ยวเนื่องกับประกันภัยรถยนต์และประกันสุขภาพ เปิดเผยถึงผลการดำเนินงานในไตรมาส 4/2565 (ตุลาคม-ธันวาคม) ว่าบริษัทฯ สามารถสร้างการเติบโตที่ดีได้อย่างต่อเนื่อง โดยมีรายได้จากการให้บริการ 116 ล้านบาท เพิ่มขึ้น 15% และทำกำไรสุทธิ 9 ล้านบาท เติบโต 32% เมื่อเทียบกับช่วงเดียวกันของปีก่อน
โดยมีปัจจัยความสำเร็จมาจากการใช้บริการผ่านแพลตฟอร์มและแอปพลิเคชันสำหรับการเคลมประกันภัยรถยนต์ หรือ ระบบ EMCS และบริการบริหารจัดการสิทธิประโยชน์ด้านการรักษาพยาบาลและสินไหมทดแทนผ่านระบบแพลตฟอร์มและแอปพลิเคชัน หรือ บริการ TPA ที่เพิ่มขึ้นตามการฟื้นตัวของกิจกรรมทางเศรษฐกิจ หลังจากสถานการณ์โควิด-19 คลี่คลาย ส่งผลเชิงบวกต่อภาพรวมการดำเนินงานในครึ่งปีหลัง และภาพรวมผลการดำเนินงานของทั้งปี 2565 ที่มีรายได้จากการให้บริการ 439 ล้านบาท เพิ่มขึ้น 10% และมีกำไรสุทธิ 54 ล้านบาท เติบโต 8%